Bragi Kristinsson , íbúi á Norðurbrún 1 , prófar stigahjálpina undir handleiðslu Stefáns E. Hafsteinssonar hjá Öryggismiðstöðinni . Ljósmynd / Aðsend Nýr búnaður sem aðstoðar fólk við að fara upp og niður stiga var tekinn í notkun í liðinni viku á Norðurbrún 1 , þar sem eru 60 þjónustuíbúðir á vegum Reykjavíkurborgar . Búnaður af þessu tagi hefur ekki áður verið notaður hér á landi en hann nefnist Assistep og er fluttur inn af Öryggismiðstöðinni . Um er að ræða sérstakt stigahandrið ásamt handfangi sem gefur fólki , sem er óöruggt að ganga upp eða niður stiga , aukið öryggi . Búnaðurinn hjálpar eldri borgurum og þeim sem þurfa aðstæðna eða heilsu sinnar vegna aukinn stuðning við að nota stiga á öruggan hátt . Hér er á ferðinni samstarfsverkefni Velferðartæknismiðju Reykjavíkurborgar , Heilsugæslunnar , Snjallborgarinnar og Öryggismiðstöðvarinnar . Hreiðar Ólafur Guðjónsson , íbúi á Norðurbrún 1 , var meðal þeirra fyrstu til að prófa búnaðinn . „ Maður á orðið erfitt með gang og þessi búnaður veitir mjög mikið öryggi og stuðning í stiganum , “ segir Hreiðar í tilkynningu um búnaðinn . Assistep er þróað og framleitt í Þrándheimi í Noregi . Þetta byrjaði sem skólaverkefni hjá nokkrum nemendum sem í framhaldi stofnuðu fyrirtækið Assitech . Samkvæmt upplýsingum frá Öryggismiðstöðinni er búnaðurinn mikið notaður á Norðurlöndum og meginlandi Evrópu og hefur reynst vel . Algengir notendahópar fyrir búnaðinn eru þeir sem eiga við jafnvægisvandamál að stríða , hafa minni vöðvastyrk , eru í byltuhættu , nota hækjur eða önnur hjálpartæki . Búnaðurinn hefur einnig reynst vel og aukið styrk einstaklinga t.d. með parkinsons , MS , gigt , helftarlömun sem og aðra taugasjúkdóma . Börn með CP hafa einnig notið góðs af þessari lausn , segir í fréttatilkynningu frá Öryggismiðstöðinni . Greinin birtist áður í Morgunblaðinu 7. desember